Karina Lorentzen Dehnhardt (SF), 2010-04-21:
Det er en rigtig møgsag.
Det var justitsministerens ord efter et møde, et samråd om tinglysningen, og det kan man vist kun give ham ret i.
Det tror jeg også at de borgere, som ufrivilligt er kommet i klemme, synes – borgere, som faktisk har opført sig økonomisk ansvarligt, solgt deres hus i tide og siddet med en ufrivillig mellemfinansiering bagefter.
Og det er ikke kun boligejere, det er også boligselskaber og dermed lejere, som er kommet i en økonomisk klemme, og som får huslejestigninger efterfølgende.
Så jeg synes, roligt man kan sige, det er en møgsag.
Til gengæld synes jeg ikke, man bare kan sige: Tag en tudekiks og kom videre.
Jeg ved godt, at statsrevisorerne er i gang med at undersøge implementeringen, og at kammeradvokaten er ved at undersøge erstatningsspørgsmålet, men det er jo behageligt parkeret i en syltekrukke.
Det synes jeg faktisk ikke er godt nok, og det er jo også derfor, at vi i oppositionen i dag gerne vil gå skridtet videre.
Og det smerter mig at finde ud af, at Dansk Folkeparti vælger ikke at holde ord i den her sag.
Jeg synes simpelt hen ikke, man fra Dansk Folkepartis side kan være det bekendt.
Vi er jo faktisk flere partier, som synes, at det her er drevet for vidt.
Det er sket på borgernes bekostning, og vi er meget indstillet på, at vi skal have gang i kompensationen.
Jeg synes, det har været en spektakulær sag fra starten; alle de informationer, vi efterfølgende har fået, belaster jo regeringen mere og mere i den her sag.
Systemet har været udskudt et par gange, og vi har møjsommeligt i forligskredsen spurgt ind til, om der var nogen problemer, og om det kom til at køre osv., og på intet tidspunkt har der været nogen advarselslamper, der har blinket – i hvert fald ikke i politiforligskredsen.
Men ellers må vi jo sige, at vi bagefter har fundet ud af, at der har været sendt advarsler fra realkreditinstituttet, og det viser sig, at systemet ikke har været testet af alle brugerne, ejendomsmæglerne har f.eks. ikke været med.
Det havde været afgørende for, at man havde fundet ud af, at brugerne faktisk ville have brugt det her system på en anden måde, og at det ville have resulteret i de her sagsbunker.
Det sagde tidligere justitsminister Brian Mikkelsen ellers var testet, men det var ikke rigtigt.
Der er et aktstykke, som er sendt frem med Justitsministeriets vidende, og som har en meget, meget kritisk risikovurdering, og alligevel sender man det frem.
Desuden havde man ingen plan B.
Man havde faktisk ikke en plan for, hvad der skulle ske, for man havde fyret alle medarbejderne.
Man var simpelt hen nødt til at køre videre.
Bevismaterialet tårner sig op.
Jeg synes, vi mangler nogle klare svar på, hvorfor regeringen overså alle advarselslamper.
Det er ganske alvorligt, og jeg tror i hvert fald ikke længere man kan sige, som den tidligere justitsminister Brian Mikkelsen gjorde det efter et samråd: Der er ingen, der har ansvaret for det her; der er ikke nogen, der har gjort noget forkert.
Det tror jeg ikke længere holder.
I SF er vi indstillet på at komme borgerne til hjælp.
Vi vil straks have nedsat et udvalg, som skal kortlægge, hvem der har lidt tab, og hvor store tabene er, og så komme i gang med en kompensationsordning.